Ruotsin Burger Kingiä syytetään muun muassa vanhan ruoan myymisestä ja epähygieenisyydestä. Suomen ketjujohtaja pitää epätodennäköisenä, että vastaavaa voisi tapahtua täällä.

Ruotsin Burger Kingeissä paljastui muun muassa pois heitettävän ruoan myymistä. Suomen Burger Kingin ketjujohtaja vakuuttaa Suomessa ruoan laadun ja turvallisuuden olevan kunnossa.­

Ruotsissa Burger King -pikaruokaketjun väitetään myyneen vanhaa ruokaa ja laiminlyöneen hygieniaa.

Esimerkiksi lämpökaapeissa yliaikaa maannutta lihaa myytiin Aftonbladetin 200 sekunder -minidokumentin mukaan asiakkaille, vaikka se tulisi heittää pois.

Dokumentissa muun muassa nähdään, kuinka Burger Kingin henkilökunta käynnistää uudelleen lämpökaapin ajastimen, kun se hälyttää ajan loppumista.

Aftonbladet haastatteli dokumentiinsa 14 Burger Kingin nykyistä tai entistä työntekijää. Lehti vieraili kymmenessä ketjun ravintolassa, joista yhdeksässä havaittiin ongelmia.

Expressenin mukaan osassa ravintoloita oli myös rottia.

Ruotsin Burger King kirjoittaa vastineessa pyrkivänsä saavuttamaan ”korkeat standardit” ja puuttumaan ongelmiin, heti kun niitä ilmenee. Ketju korostaa toimivansa franchise-periaatteella, eli toimipisteet ovat usein itsenäisten yrittäjien ylläpitämiä.

Aftonbladet ei suostunut kertomaan pikaruokaketjulle sitä, millä toimipisteillä dokumentti kuvattiin. Näin ollen myöskään Burger King ei suostunut kommentoimaan asiaa enempää.

Ketjujohtaja: Suomessa ongelmat ovat epätodennäköisiä, sillä valvontaa on paljon

Suomen Burger Kingin ketjujohtaja Siru Kalpio ei ole kuullut Ruotsin pikaruokakohusta eikä siksi osaa kommentoida sitä tarkemmin. Hän kuitenkin pitää epätodennäköisenä, että ongelmat voisivat samassa mittakaavassa toistua Suomessa.

– En osaa tosiaan puhua Ruotsin puolesta, mutta Suomessa nämä ovat meille kunnia-asioita. Suomessa ruoan pitää olla laadukasta ja turvallista. Haluamme taata asiakkaalle turvallisen ruokailuhetken, Kalpio sanoo.

Hän kertoo, että niin ketju kuin valtiokin määrittävät tiukat ohjeet muun muassa sille, kuinka pitkään tuotteita saa pitää esimerkiksi lämpökaapissa, tai minkälaisella pyyhkeellä saa pyyhkiä mitäkin pintaa.

– Lihalle, kanalle ja niin sanotuille snack-tuotteille on kaikille oma maksimiaikansa. Niihin on sitouduttu ja meitä valvoo niin emoyhtiö, viranomaiset kuin me itsekin.

Kalpion mukaan valvonta on säännöllistä. Burger Kingillä pistokokeet ovat säännöllisiä ja ketjujohtaja kertoo aluepäälliköiden vierailevan ravintoloissa jatkuvasti. Kullakin aluepäälliköllä on noin 8–10 valvottavaa ravintolaa.

Jos puutteita tai virheitä huomattaisiin, niihin pystyttäisiin Kalpion mukaan puuttumaan nopeasti.

Ravintoloiden sisällä vuoropäälliköt valvovat ketjun ja viranomaisten sääntöihin sitoutumista, ja kukin työntekijä koulutetaan ymmärtämään säännöt.

Ruotsin Burger King piiloutui franchise-periaatteen taakse. Suomessa toimii 59 Burger King -ravintolaa, joista Kalpion mukaan vain 11 toimii sub-franchise periaatteella.

– Näiden joukossa on hyvin luotettavia, tarkkoja ja isoja yrityksiä. Luotamme täysin, että näissäkin ravintoloissa toimitaan laadukkaasti.

Entä onko Ruotsin paljastuneista laiminlyönneistä haittaa Suomen Burger Kingille?

– Toivottavasti ei. Suomalaiset ovat tarkkoja, tunnollisia ja haluavat tehdä asiat parhaalla mahdollisemmalla tavalla. Toivon, että Suomen Burger Kingiin luotetaan.